Predkladacia správa

# Ministerstvo dopravy a výstavby Slovenskej republiky vypracovalo návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 582/2006 Z. z. o bezpečnostných požiadavkách na osobné lode v znení neskorších predpisov (ďalej len „návrh nariadenia“) na základe úlohy B.1. z uznesenia vlády Slovenskej republiky č. 501/2020 z 19.augusta 2020.

Predkladaný návrh nariadenia má za cieľ harmonizovať vnútroštátne právo s právom Európskej únie v oblasti technických požiadaviek na osobné lode a vysokorýchlostné osobné plavidlá a zaviesť jednotnú úroveň bezpečnosti života a majetku na nových a existujúcich osobných lodiach a vysokorýchlostných osobných plavidlách implementáciou delegovaného nariadenia Komisie (EÚ) 2020/411 z 19. novembra 2019, ktorým sa mení smernica Európskeho parlamentu a Rady 2009/45/ES o bezpečnostných pravidlách a normách pre osobné lode, pokiaľ ide o požiadavky na bezpečnosť osobných lodí vnútroštátnej dopravy (Ú. v. EÚ L 83, 19.3.2020) (ďalej len „delegované nariadenie (EÚ) 2020/411“) do 19. septembra 2021.

Účelom delegovaného nariadenia (EÚ) 2020/411 je zjednodušiť a aktualizovať z dôvodu lepšej zrozumiteľnosti niektoré technické požiadavky, delegované nariadenie (EÚ) 2020/411 člení prílohu I smernice Európskeho parlamentu a Rady 2009/45/ES zo 6. mája 2009 o bezpečnostných pravidlách a normách pre osobné lode (prepracované znenie) (Ú. v. EÚ L 163, 25.6.2009) na dva oddiely, pričom jeden oddiel sa uplatňuje na lode, ktorých kýl bol položený alebo ktoré boli v podobnej fáze výstavby pred 19. septembrom 2021, a druhý oddiel sa uplatňuje na lode, ktorých kýl bol položený alebo ktoré boli v podobnej fáze výstavby k 19. septembru 2021 alebo neskôr. Oddiel 1 prílohy I obsahuje najrelevantnejšie aktualizácie týkajúce sa odstránenia všetkých ustanovení pre osobné lode s dĺžkou menej ako 24 m, ustanovení o ochrane proti hluku, núdzových ťažných postupov a požiadaviek na lode používajúce palivá s nízkou teplotou vzplanutia.

Návrh nariadenia nie je predmetom vnútrokomunitárneho pripomienkového konania.

Návrh nariadenia bol predmetom medzirezortného pripomienkového konania, ktorého výsledky sú uvedené v samostatnej prílohe.

# Návrh nariadenia sa predkladá na rokovanie vlády Slovenskej republiky bez rozporov.

Navrhuje sa dátum účinnosti 19. septembra 2021 v súlade s čl. 2 delegovaného nariadenia (EÚ) 2020/411.